Filipenses 2
Chi 'ana che i nojbal yix pacha u nojbal i Jesucrísto
1Yix chi ix re chic i Crísto, we 'o u cowil i c'ux u yom chiwe, we cuxlan i c'ux rumal i c'axnabal u c'ux ire chiwe, we 'o i u Tewal i Dios iwu', we quiwaj iwib chiwach, we xak quiwil tobal iwib chiwach, 2xa jubi' chic 'uri craj che u tz'akatsaxic u wach in quicotemal iwu'; are i craj are iri: chi 'ana che iwib lic junam i wach, xak jun i c'axnabal i c'ux chiwach, xak jun i nojbal, xak jun iwanima che wach i qui 'ano. 3Ronojel ni'pa i qui 'ano, mi 'ano we xa rumal i 'utz quiwaj ca pe piwi yix, xak we xa cojbal re i 'ij yix qui 'ano. Xui-ri, ni'pa i qui 'ano, mi 'an nim che iwib chu 'onquil; chi 'ana che iwib chi 'o mas qui 'ij i iwachi'il chiwach yix. 4Chi tzucuj u petsaxic i 'utz piquiwi i juban, mi 'an ile chi xui piwi yix quiwaj i 'utz.
5Chi 'ana che i nojbal yix xak jun pacha u nojbal i Jesucrísto. 6Ire 'ut, xak jun ru' i Dios, xui-ri, n-xu 'an ta nim che rib rumal ile; n-xu ch'ob ti u cojic u 'ij pacha i re i Dios. 7Are i xo'on ire, xu ya can u 'ij y xo'on che rib pacha winak; lic xo'on pacha mocom che rib. 8Are xc'un waral, n-xo'on ta nim che rib, xui-ri, lic xcojon che i Ta chicaj, lic xu ya na rib chi camic. I camic chi xic'aw wi, lic q'uixbalil, man xcamsax chuwach cruz. 9Rumal ni'pa i u 'anom-le, i Dios xu ya che chi 'atz u 'ij, xak xu ya che chi caka bij Kajwal che. I u bi-le, 'atz u 'ij chiquixol ronojel tak i biaj. 10Queje xo'on i Dios ile, man conojel que xuqui na are quiqui ta u bi i Kajwal Jesus; conojel i je aj chicaj, xak conojel i je aj chuwach i jyub ta'aj, xak conojel i je aj chuxe' i jyub ta'aj. 11'Is conojel quiqui bij na chi are i Jesucrísto are i Rajwal ronojel ni'pa i 'olic. Queje ile quiqui bij na, ocsabal re u 'ij i ka Kajaw Dios.
Chi 'ana che iwib pacha ix ch'umil ca tzun pa 'ekumal
12I Jesucrísto lic xcojon che i Ta chicaj, rumal-i xak chix cojon yix ix wachalal chi lic quix waj. Lic xix cojonic are in 'o wi iwu'; wo'or chi naj in 'o wi chiwe, chi cowirsaj ni i cojonic-le. Chi ya iwib chu 'onquil wach i c'a cajwax chiwe re i iwelbal chi sak. Chi xija jubi' iwib chuwach, xak mi 'an nim che iwib, 13man are i Dios ca tijin che u chac pi c'ux yabal re i 'utz laj tak i rayijbal chu 'onquil pacha i craj ire, xak cu ya'o wach i rajwaxic chiwe chu 'onquil ile.
14Ronojel ni'pa i qui 'ano, chi 'ana ronojel i c'ux, mi coj u ch'ojil, mi tzucuj tzij. 15Queje ile chi 'ana, man quix e'el na ix ch'am ix 'utz chiquiwach i winak; chi 'ana chi lic ix rac'al i Dios chi n-ti mac chiwij, tupu ni'pa i je 'o chiwij chiwach je mal laj tak winak, to' jech' qui nojbal. Y yix ix 'o na chiquixol ique pacha ix chomik laj tak ch'umil que juluw pa 'ekum. 16Queje quix tzun ni yix ile chiquixol ique are qui 'alijinsaj ni tzij chique re i c'aslemal chi ca pe ru' i Dios. We queje qui 'an ile che iwib, yin n-quin q'uix ta 'uri are ca c'un chal i Crísto. N-quin q'uix taj, man ca 'alijin na 'uri chi 'utz 'elnak in chac chixol; n-to' ta in q'ui-som in cho'ab che. 17N-ta co'ono we xin camsax na rumal i to'ic yix, xa quicotemal ile chwe yin. I u cubibal i c'ux yix che i Kajwal, que'elok pacha jun sipon chuwach i Dios; we xin camsax yin iwumal, in camic-le que'elok pacha quic' ocnak puwi i sipon-le. We queje ile cwil na, xa quin quicot na 'uri rumal, xak cwaj yin chi quix quicot ni yix wu'. 18Rumal-i, chix quicotok; chix quicot ni yix junam wu' yin.
Xu ch'ob i ma Páblo que u tak bi a-Timotéo xak i ma Epafrodíto cu' i aj Filípos
19We i Kajwal Jesus cu ya na chwe, cwaj quin tak bi a-Timotéo iwu' we' na, ca 'e u c'ama rason wach i 'anom yix. We xin ta wach i 'anom, mas ca cowir in c'ux rumal. 20N-ta chic jun chic pacha ire-le chi lic junam ka c'ux che i ka chac; n-ta chic jun chic chi ca c'achir na chiwe yix. 21Conojel i juban, xa are i que ique que tijin chu ch'obic; n-quiqui coj ta retalil che i chac re i Jesucrísto. 22Xui-ri, yix ya iwilom chic chi a-Timotéo 'utz laj ajchac. Iweta'am chi ire lic ca chacun wu', pacha jun ala ca chacun ru' u kajaw. Queje ile coj tijin chu paxsaxic i 'utz laj tzij re i Kajwal. 23Rumal-i, cwaj yin we' quin tak bi iwu', xui-ri c'a cwil na wach ca 'ani chwe yin waral. 24Xui-ri cul in c'ux che i Kajwal chi xak yin we' quix 'e wila na.
25Xak in ch'obom chi 'o u chac quin tak chubi i kachalal ma Epafrodíto iwu' chi i takom li chin to'ic. Ire-le, lic wachi'il che i chac; lic u yom u cho'ab chu 'onquil i chac wu', wach i rajwaxic chwe. 26Ire lic craj chic rilic i wach yix iwonojel. Lic ca c'achiric man yix i tom rason chi iwab te'ek ire. 27Katzij, ire lic xu rik jun yobil, laj xcamic; xui-ri, i Dios xril tobal u wach. Xak xril tobal in wach yin, man we ta xcam ire waral, xa cu petsaj jun chic bis pinwi. 28Rumal-i, lic cwaj quin tak chubi iwu' man cu yabej i quicotemal yix are quiwil tan chic u wach. Xak queje yin, ca pactaj ni in bis we xa 'e iwu'. 29Are cupon iwu', chi c'ulaj iwu' ronojel i c'ux y chix quicot ru' rumal i Kajwal. Chi cojo ni qui 'ij conojel i je pacha ire, 30man ire laj xcam chu 'anic u chac i Crísto. Xu ya rib chuwach i camic tobal-we; are xc'un waral chin to'ic, xol u 'ana i q'uexel yix chwe yin, ni'pa i rajwaxic chwe.